EL Επίσημη Εφημερίδα της Ευρωπαϊκής Ένωσης C 257/16

Δημοσίευση αίτησης τροποποίησης σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2016/C 257/11)

Η παρούσα δημοσίευση παρέχει το δικαίωμα ένστασης κατά την έννοια του άρθρου 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1).

ΕΝΙΑΙΟ ΕΓΓΡΑΦΟ

«VALE OF EVESHAM ASPARAGUS»

Αριθ. ΕΕ: PGI-GB-02108 — 21.1.2016

ΠΟΠ ( ) ΠΓΕ ( X )

1. Ονομασία

«Vale of Evesham Asparagus»

2. Κράτος μέλος ή τρίτη χώρα

Ηνωμένο Βασίλειο

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 1.6. Φρούτα, λαχανικά και δημητριακά, νωπά ή μεταποιημένα.

3.2. Περιγραφή του προϊόντος για το οποίο ισχύει η ονομασία στο σημείο 1

Το προϊόν «Vale of Evesham Asparagus» είναι η ονομασία που δίνεται στα πράσινα σπαράγγια που καλλιεργούνται εντός της οριοθετημένης γεωγραφικής περιοχής. Το προϊόν «Vale of Evesham Asparagus» παράγεται μόνο μεταξύ Απριλίου και Ιουλίου.

Το χρώμα του προϊόντος «Vale of Evesham Asparagus» μπορεί να κυμαίνεται από ανοικτοπράσινο έως βαθυπράσινο με ιώδεις κορυφές, ανάλογα με την ταχύτητα της ανάπτυξης και τις νυχτερινές θερμοκρασίες.

Το σχήμα του μπορεί να ποικίλλει ανεπαίσθητα, αναλόγως της ποικιλίας. Το σχήμα τυπικά είναι αυτό ενός στενόμακρου βλαστού διαμέτρου, στο μέσο του βλαστού, 8 mm έως 24 mm. Η μέγιστη διάρκεια της συγκομιδής είναι 22 cm. Η γεύση των ωμών σπαραγγιών θυμίζει νωπά μπιζέλια και είναι εύθρυπτα και τραγανά στο στόμα. Τα μαγειρεμένα σπαράγγια αποκτούν γεμάτη απαλή καρυώδη γεύση αγκινάρας και έχουν ασθενές άρωμα χόρτου και φρέσκων μπιζελιών που μπορεί να ποικίλλει αναλόγως της θερμοκρασίας που επικρατούσε κατά τη συγκομιδή.

Τα σπαράγγια «Vale of Evesham Asparagus» πωλούνται ή σε δεσμίδες περιτυλιγμένες σε γραμμή συνεχούς ροής ή άδετα σε πλαστικό περίβλημα όταν διατίθενται σε σουπερμάρκετ ή, ακόμη, σε μη περιτυλιγμένες δεσμίδες όταν διατίθενται στα καταστήματα των αγροκτημάτων. Το προϊόν πρέπει να πληροί τις ακόλουθες προδιαγραφές ποιότητας για τα σπαράγγια Evesham:

Διαστάσεις

Το προϊόν ταξινομείται κατά μέγεθος σε ομοιόμορφες δεσμίδες σπαραγγιών που έχουν ξακριστεί χειρωνακτικά και έχουν μήκος 15 έως 22 cm. Η διάμετρος των σπαραγγιών κάθε δεσμίδας, μετρούμενη στο μέσο του βλαστού, δεν μπορεί να διαφέρει περισσότερο από 4 mm και πρέπει να ανήκει σε μία από τις εξής κατηγορίες: 4-8, 8-12, 12-16, 16-20, 20-24 mm.

Χαρακτηριστικά ποιότητας

Οι βλαστοί πρέπει να είναι καθαροί, φρέσκοι και ακέραιοι, χωρίς σημάδια θραύσης, ζώντα παράσιτα ή προϊούσα μορφή νόσου.

Η καμπυλότητα πρέπει να είναι ελάχιστη και το τελικό προϊόν πρέπει να έχει ομοιόμορφη όψη. Οι βλαστοί που εμφανίζουν καμπυλότητα της κορυφής μεγαλύτερη των 70 μοιρών δεν πρέπει να χρησιμοποιούνται, ενώ πρέπει επίσης να αποφεύγονται όσοι εμφανίζουν καμπυλότητα που ξεκινάει από τη μέση του βλαστού. Τα άκρα των βλαστών πρέπει να είναι κλειστά με ελάχιστη άνθιση.

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

—

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Τα σπαράγγια πρέπει να καλλιεργούνται εντός της περιοχής Vale of Evesham, όπως ορίζεται στις προδιαγραφές του προϊόντος.

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

Το προϊόν «Vale of Evesham Asparagus» πωλείται ως προϊόν το οποίο έχει ταξινομηθεί σε κατηγορίες αναλόγως της διαμέτρου και του μήκους.

Στη συνέχεια συσκευάζεται ή σε περιτυλιγμένες σε γραμμή συνεχούς ροής δεσμίδες ή άδετο σε πλαστικό περίβλημα όταν διατίθεται σε σουπερμάρκετ ή σε μη περιτυλιγμένες δεσμίδες όταν διατίθεται στα καταστήματα των αγροκτημάτων.

Το προϊόν πρέπει να ομαδοποιείται σε δεσμίδες σπαραγγιών των οποίων οι διάμετροι διαφέρουν 4 mm το πολύ και να πληροί τις προδιαγραφές ποιότητας του Evesham Asparagus.

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

Ο λογότυπος «ΠΓΕ» πρέπει να εμφαίνεται σε όλα τα υλικά επισήμανσης στο ίδιο οπτικό πεδίο με την προστατευόμενη ονομασία.

Ο λογότυπος της ΠΓΕ πρέπει να έχει το σωστό «σχήμα» και διάμετρο τουλάχιστον 15 mm.

Οι συσκευασίες και όλα τα υλικά των σημείων πώλησης του προϊόντος πρέπει να φέρουν τον αριθμό πιστοποίησης του παραγωγού, που έχει εκδοθεί από τον οργανισμό ελέγχου.

4. Συνοπτική οριοθέτηση της γεωγραφικής περιοχής

Η συγκεκριμένη περιοχή καλύπτει το έδαφος των διοικητικών περιοχών Malvern Hills, Wychavon και Stratford upon Avon.

5. Δεσμός με τη γεωγραφική περιοχή

Η γεύση και η υφή των σπαραγγιών «Vale of Evesham Asparagus» καθορίζονται κυρίως από τις συνθήκες καλλιέργειας και το εδαφικό περιβάλλον της κοιλάδας του Evesham καθώς και από τις γνώσεις και την πείρα όσον αφορά την καλλιέργεια του προϊόντος. Η περιοχή «Vale of Evesham» έχει μακρόχρονη ιστορία στην καλλιέργεια σπαραγγιών, και μεγάλη παράδοση γύρω από το προϊόν. Είναι φημισμένη για την παραγωγή σπαραγγιών άριστης ποιότητας.

Το μικροκλίμα της «Vale of Evesham» και οι επικρατέστεροι εδαφικοί τύποι είναι ζωτικής σημασίας παράγοντες για τη διασφάλιση της ποιότητας του προϊόντος. Τα σπαράγγια που καλλιεργούνται στη γεωγραφική περιοχή επηρεάζονται καθοριστικά από τα μοναδικά βαθιά αμμώδη εδάφη τα οποία έχουν προκύψει από τον υποκείμενο ψαμμίτη του Devon στις λεκάνες των ποταμών Severn (Worcestershire) και Avon (Worcestershire και Warwickshire). Το αμμώδες έδαφος είναι καλά στραγγιζόμενο και θερμαίνεται γρήγορα στις εαρινές θερμοκρασίες.

Η γεύση των σπαραγγιών «Vale of Evesham Asparagus» αποτελείται από πρωτογενείς μεταβολίτες που αποτελούν απευθείας προϊόντα της φωτοσύνθεσης, για παράδειγμα σάκχαρα, και από δευτερογενείς μεταβολίτες, που παράγονται από το φυτό ως απάντηση στις περιβαλλοντικές συνθήκες και συχνά ως αντίδραση στην πίεση (στρες) των φυτών. Το μικροκλίμα και το εδαφικό περιβάλλον στο οποίο αναπτύσσονται τα ριζώματα είναι ως εκ τούτου αποφασιστικής σημασίας για την ανάπτυξη της γεύσης των προϊόντων.

Η κοιλάδα του Evesham χαρακτηρίζεται από ήπιο κλίμα με θερμά ξηρά καλοκαίρια το οποίο ευνοεί τη φωτοσύνθεση κατά την περίοδο που αναπτύσσεται το αραχνοειδές φύλλωμα (φτέρη) και επιτρέπει σε αυτό να παραμένει πράσινο στις αρχές του φθινοπώρου. Το όψιμο αυτό φύλλωμα αφήνει μεγάλο χρονικό περιθώριο για τον σχηματισμό των οφθαλμών με αποτέλεσμα, αφενός, οι βλαστοί που αναπτύσσονται να ανήκουν στις τάξεις μεγέθους που είναι χαρακτηριστικές του προϊόντος «Vale of Evesham Asparagus» και, αφετέρου, να αποκτά το ριζικό σύστημα αυξημένη περιεκτικότητα σε υδατάνθρακες χάρη στην οποία η συγκομιδή του επόμενου έτους αποκτά γεύση γλυκού μπιζελιού. Το μέσο βροχομετρικό ύψος στην περιοχή είναι 700 mm και είναι καλά κατανεμημένο σε όλη τη διάρκεια του έτους, με αποτέλεσμα να εκλείπει η ανάγκη για άρδευση κατά την περίοδο ανάπτυξης της φτέρης (Ιούλιος – Οκτώβριος). Οι θερινές θερμοκρασίες κυμαίνονται από 15 έως 30 °C. Κατά τις εαρινές περιόδους, η θερμοκρασία του εδάφους αυξάνεται σταδιακά, με αποτέλεσμα την ήπια αφύπνιση του ριζώματος και την έναρξη της περιόδου βλάστησης στις αρχές Απριλίου. Οι θερμοκρασίες κατά την περίοδο αυτή ποικίλλουν καλύπτοντας ένα ευρύ φάσμα, και η θερμοκρασιακή αυτή ποικιλία σε συνδυασμό με τα χαρακτηριστικά του εδάφους προκαλεί ήπια πίεση που ευνοεί την ανάπτυξη της κλασικής γεύσης των σπαραγγιών «Vale of Evesham Asparagus».

Τα αμμώδη εδάφη των περιοχών καλλιέργειας του προϊόντος «Vale of Evesham Asparagus» παρέχουν αρκετά μεγάλο βάθος για την ανάπτυξη βαθιών ριζικών συστημάτων που χρησιμεύουν για την αποθήκευση των σακχάρων τα οποία παράγονται κατά τη θερινή περίοδο. Το στοιχείο αυτό συμβάλλει στην υγεία του ριζώματος και προσφέρει πρόσθετη γλυκύτητα στο προϊόν. Τα εδάφη αυτά έχουν την ικανότητα να θερμαίνονται αρκετά την άνοιξη, με αποτέλεσμα να επιτρέπουν την πρώιμη έναρξη της περιόδου. Το κλάσμα της άμμου θερμαίνεται με επακριβώς καθορισμένη θερμική διαστρωμάτωση του εδάφους η οποία μεταβάλλει τον ρυθμό αύξησης του βλαστού, καθώς αυτός αναπτυσσόμενος διαπερνά τα διάφορα στρώματα. Όλα αυτά συμβάλλουν στην παραγωγή δευτερογενών μεταβολιτών (συμπεριλαμβανομένου του υπολοίπου ανθοκυανών) που παρέχουν στο σπαράγγι «Vale of Evesham Asparagus» τη χαρακτηριστική του γεύση.

Η ανταποκριτική φύση του εδάφους σημαίνει ότι οι θερμοκρασίες του εδάφους προσαρμόζονται γρήγορα στις μεταβαλλόμενες θερμοκρασίες ημέρας και νύχτας και ασκούν ακόμη μία ήπιας μορφής πίεση στο ρίζωμα την άνοιξη, η οποία συμβάλει στην ανάπτυξη της γεύσης και των διακριτικών χαρακτηριστικών του προϊόντος. Η απουσία σημαντικού αργιλικού κλάσματος συνεπάγεται ότι το έδαφος παρουσιάζει μικρότερη μηχανική αντίσταση στους βλαστούς και επιτρέπει στον αναδυόμενο προς την επιφάνεια βλαστό να κινείται σχετικά ελεύθερα όσο βρίσκεται μέσα στο έδαφος. Με αυτόν τον τρόπο οι βλαστοί αποκτούν σχετικά ομοιόμορφη διάμετρο και σφικτή λεπτή υφή.

Χάρη στον μοναδικό συνδυασμό εδάφους και μικροκλίματος παράγονται οι ταχέως αναπτυσσόμενοι βλαστοί και αναπτύσσεται η χαρακτηριστική γεύση καθώς και η υφή του προϊόντος «Vale of Evesham asparagus». Στα εδάφη εφαρμόζεται η εναλλαγή των καλλιεργειών αλλά, γενικά, δεν μπορούν να γίνουν νέες φυτεύσεις με σπαράγγια επί περίπου 30 χρόνια λόγω της πίεσης κινδύνου ανάπτυξης ασθενειών που συσσωρεύεται στο έδαφος. Τα καλύτερα αγροτεμάχια καλλιέργειας σπαραγγιών είναι απαλλαγμένα από πέτρες ώστε να επιτρέπουν την απρόσκοπτη ανάπτυξη των βλαστών σπαραγγιών μέσω του εδάφους προς την επιφάνεια. Το στοιχείο αυτό είναι σημαντικό δεδομένου ότι υπερβολικά πολλές πέτρες θα έβλαπταν την ποιότητα των βλαστών. Η επιλογή τοποθεσίας είναι ιδιαίτερα κρίσιμη και, για τους προαναφερόμενους λόγους, δεν είναι όλα τα αγροτεμάχια κατάλληλα για την παραγωγή σπαραγγιών. Είναι επίσης σημαντικό να λαμβάνουν οι καλλιεργητές υπόψη το περιβάλλον και να επιλέγουν μόνον τα αγροτεμάχια που διαθέτουν τη σωστή σύσταση ώστε να μην διευκολύνεται η διάβρωση του εδάφους σε υδατορρεύματα. Οι αγροί πρέπει να είναι κατά κανόνα ελαφρώς επικλινείς. Δεν είναι τυχαίο επομένως ότι οι αγροί σπαραγγιών βρίσκονται στις λεκάνες απορροής ποταμού καθώς είναι οι καταλληλότερες για την παραγωγή σπαραγγιών.

Προκειμένου να επιτυγχάνονται τα καλύτερα δυνατά αποτελέσματα, ο καλλιεργητής, βάσει της εμπειρίας του από κάθε αγρό, φροντίζει πάντα να παίρνει τη σωστή απόφαση όσον αφορά το χρόνο κονιορτοποίησης και αποξήρανσης της φτέρης του προηγουμένου έτους και τον χρόνο σποράς των κλινών για την επόμενη περίοδο συγκομιδής. Είναι σημαντικό να είναι το έδαφος αρκετά ξηρό ώστε να μην υποχωρεί κάτω από το βάρος του ελκυστήρα και επομένως η συμπίεση των ριζών να είναι η ελάχιστη δυνατή. Αν η κλίνη φύτευσης των σπαραγγιών βρισκόταν σε υγρό έδαφος αυτό δεν θα στράγγιζε αρκετά και θα συμπιεζόταν πολύ γρήγορα λόγω τόσο των κατοπινών βροχοπτώσεων όσο και της πίεσης που ασκούν οι συγκομιστές περπατώντας πάνω στο έδαφος. Ο καλλιεργητής πρέπει επίσης να κατανοεί τον κίνδυνο από την έκθεση στον άνεμο για ορισμένες ποικιλίες που δεν έχουν την ισχύ, όταν έχουν αναπτύξει το φύλλωμα, να παραμένουν σε όρθια θέση κατά τη φωτοσυνθετική περίοδο μετά τη συγκομιδή. Οι ποικιλίες χαμηλής περιεκτικότητας σε λιγνίνη δεν πρέπει να φυτεύονται σε περιοχές με ισχυρούς ανέμους καθώς θα λυγίσουν κατά την περίοδο ανάπτυξης της φτέρης και δεν θα είναι σε θέση να αποθηκεύσουν στη ρίζα επαρκή ποσότητα υδατανθράκων ώστε η παραγωγή του επόμενου έτους να είναι εμπορεύσιμη.

Κατά την έναρξη κάθε περιόδου συγκομιδής όλοι οι συγκομιστές εκπαιδεύονται στην τέχνη της κοπής των σπαραγγιών. Χρησιμοποιείται ένα κοντό οδοντωτό μαχαίρι, με το οποίο καταρχάς μετριέται το σωστό ύψος του βλαστού και, στη συνέχεια, εκτελείται μια συγκεκριμένη κίνηση ώθησης έλξης με την οποία ο βλαστός αποκόπτεται γρήγορα, ακριβώς κάτω από το επίπεδο του εδάφους, χωρίς να πέσει στο έδαφος. Οι βλαστοί στη συνέχεια τοποθετούνται σε τελάρα με τις κορυφές τους να βρίσκονται η μία δίπλα στην άλλη, ώστε να μην λερώνονται με χώμα τα βρώσιμα άκρα των βλαστών.

Κατά την περίοδο συγκομιδής ο καλλιεργητής πρέπει να χρησιμοποιεί την ικανότητά του να καθορίζει πότε είναι η κατάλληλη χρονική στιγμή για τη συγκομιδή κάθε αγρού. Κατά τις ψυχρές περιόδους, κατά τις οποίες οι θερμοκρασίες του εδάφους κυμαίνονται γύρω από τους 10 βαθμούς Κελσίου, η παραγωγή είναι αργή και οι συγκομιστές πρέπει να στέλνονται στον αγρό κάθε δεύτερη ημέρα προκειμένου να κόψουν το ορθό μήκος βλαστού για την παραγωγή του προϊόντος. Ωστόσο, εάν η θερμοκρασία του εδάφους αυξηθεί σε άνω των 14 βαθμούς Κελσίου, τότε η ανάπτυξη είναι ακαριαία και οι παραγωγοί πρέπει να φροντίσουν να συγκομιστούν οι αγροί το ταχύτερο δυνατόν, ενίοτε δύο φορές την ημέρα, εάν είναι απαραίτητο.

Η κοιλάδα του Evesham είναι γνωστή για την παραγωγή αυτού του πολυτελούς λαχανικού - σπαράγγι ή «gras» όπως είναι γνωστό στην περιοχή. Το Evesham είναι το μοναδικό αστικό κέντρο στο Ηνωμένο Βασίλειο με αγρό καλλιέργειας σπαραγγιών εντός των ορίων του, και η σημασία της συγκεκριμένης καλλιέργειας για την οικονομική και πολιτιστική ιστορία της περιοχής είναι τόσο μεγάλη ώστε έχει καθιερωθεί μια σημαντική εκδήλωση για να τιμηθεί το μεγαλοπρεπές αυτό λαχανικό, η οποία προσελκύει χιλιάδες επισκέπτες από όλες τις γωνιές του πλανήτη. Η γιορτή αυτή πραγματοποιείται στην περιοχή για την προώθηση της συγκεκριμένης καλλιέργειας και του έργου της ένωσης προστασίας του τοπικού προϊόντος, μέλη της οποίας είναι όλοι οι αιτούντες, με αποκλειστικό σκοπό την προώθηση του σπαραγγιού στην περιοχή. Την ημέρα του Αγίου Γεωργίου ξεκινά η γιορτή του σπαραγγιού Asparagus Festival με έναν αγώνα δρόμου, γνωστό ως Asparagus Run, του οποίου η διαδρομή καλύπτει όλη την περιοχή της Vale.

Στο Bretforton, στο ξενοδοχείο Fleece Inn που λειτουργεί εδώ και 650 χρόνια, διοργανώνεται ετησίως ο πλειστηριασμός Asparagus Auction, επί μια 35ετία τουλάχιστον. Οι ωραιότεροι τοπικοί βλαστοί, καλούμενοι «buds of gras», δένονται προσεκτικά με κίτρινες κορδέλες σε παραδοσιακές δεσμίδες και τίθενται σε πλειστηριασμό ή σε κλήρωση με αγορά λαχνών, για την ενίσχυση της μπάντας κρουστών του Bretforton. Η υψηλότερη έως τώρα τιμή για μια δεσμίδα ήταν 750 λίρες στερλίνες και προσφέρθηκε από την παμπ του Badsey «Round of Gras», η οποία ισχυρίζεται ότι είναι η μόνη παμπ στον κόσμο που έχει πάρει το όνομά της από ένα μάτσο σπαράγγια. Πολλές άλλες εκδηλώσεις σχετικές με τα σπαράγγια διοργανώνονται σε όλη την περιοχή της Vale μεταξύ 23 Απριλίου και 21 Ιουνίου κάθε έτους, που είναι η περίοδος συγκομιδής, και προσφέρουν στους συμμετέχοντες τη δυνατότητα να γευτούν, να αγοράσουν, να μαγειρέψουν και να γνωρίσουν ένα από τα πιο περιζήτητα εδέσματα της χώρας.

Η καλλιέργεια σπαραγγιών στην περιοχή Vale of Evesham έχει μακρόχρονη ιστορία που ανάγεται στο 1768, όταν ο Arthur Young, τότε Γραμματέας του Τμήματος Γεωργίας, επισκέφθηκε την πόλη. Στο βιβλίο του «A Six Months Tour of the North of England» (Έξι μήνες περιήγησης στη Βόρεια Αγγλία), που δημοσιεύθηκε το 1771, αναφέρει ότι τα σπαράγγια μεταφέρονταν από το Evesham στο Μπαθ και το Μπρίστολ για να πωληθούν. Στην επιστολή που απέστειλε ένας επιστολογράφος του Evesham στην εφημερίδα The Morning Chronicle, στις 30 Αυγούστου 1782, αναφέρει επίσης ότι τα σπαράγγια αποστέλλονταν από την πόλη στο Μπρίστολ και το Μπαθ.

Ο W. Pitt, στο έργο του «General View of the Agriculture of the County of Worcester» (Γενική άποψη της Γεωργίας της κομητείας Worcester) (1813) δηλώνει ότι είδε πολλά «διαμερίσματα» καλυμμένα με σπαράγγια στους αγρούς. (Στο συγκεκριμένο πλαίσιο, «διαμέρισμα» είναι μια πλατιά λωρίδα επίπεδου εδάφους.) Το 1830, η Royal Horticultural Society (Βασιλική Εταιρεία Οπωροκηπευτικών) απένειμε μετάλλιο στον Anthony New για τα εξαιρετικά σπαράγγια που παρουσίασε στις εκθέσεις της Vale of Evesham Society το συγκεκριμένο καθώς και το προηγούμενο έτος. (Βλέπε Gaut: A History of Worcs Agriculture, σελίδα 294.)

Με την ταχεία ανάπτυξη του κλάδου καλλιέργειας κηπουρικών για εμπορική διάθεση το τελευταίο τέταρτο του 19ου αιώνα, η έκταση καλλιέργειας σπαραγγιών που καλλιεργούνται στην περιοχή Vale of Evesham αυξήθηκε επίσης. Στο έργο του «The L.B.G. Story» (Littleton & Badsey Growers Ltd), ο C. A. Binyon περιγράφει τον ιστορικό δεσμό της περιοχής Vale of Evesham με την παραγωγή σπαραγγιών. Από το 1925 έως το 1981, η «Vale of Evesham Asparagus Growers Association» (ένωση καλλιεργητών σπαραγγιών της Vale of Evesham) υπήρχε με σκοπό την προώθηση της παραγωγής σπαραγγιών στην περιοχή.

Για τη στήριξη της ιστορίας της σπαραγγοκαλλιέργειας στην περιοχή, η Badsey Society θέτει στη διάθεση του κοινού φωτογραφικό υλικό και άλλο υλικό ανεκδοτολογικού χαρακτήρα (www.badsey.org.uk).

Παραπομπή στη δημοσίευση των προδιαγραφών

(Άρθρο 6 παράγραφος 1 δεύτερο εδάφιο του παρόντος κανονισμού)

https://www.gov.uk/government/publications/protected-food-name-vale-of-evesham-asparagus-pgi

(1) ΕΕ L 343 της 14.12.2012, σ. 1.